Philander-familie geruk deur moord op krieketster se broer‘n Troostelose Bonita Philander, Tyrone se ma, word van die moordtoneel weggelei. Tyorne is ‘n broer van die krieketster Vernon Philander. (Foto: Ian Landsberg/ANA) Die krieketster Vernon Philander het mense bedank vir hul medelye en steun aan die familie nadat een van sy broers, Tyrone, Woensdag in Ravensmead in die Wes-Kaap doodgeskiet is. “Ons familie verwerk nog die wrede moord in my tuisdorp. Ek wil ook vra dat die gesin se privaatheid in hierdie moeilike tyd gerespekteer word,” het Vernon, ŉ voormalige nasionale krieketspeler, in ŉ verklaring gesê. Tyrone (32) is Woensdag omstreeks 13:00 op ŉ straathoek vermoor. Hy was oënskynlik besig om ŉ trollie met water na ŉ buurman se huis te neem, toe hy doodgeskiet is. “Die moord is nou die onderwerp van ŉ polisieondersoek en ons vra eerbiedig dat die media die polisie die ruimte gun om ŉ deeglike ondersoek te doen. Daar is in hierdie stadium geen besonderhede oor die voorval nie en bespiegeling gaan dit vir ons as familie baie moeilik maak om in vrede te rou,” lui die familie se verklaring. “Tyrone is vir altyd in ons harte. Mag sy siel in vrede rus.” Tientalle boodskappe van medelye het ingestroom ná die moord. Die polisie versoek enigiemand met inligting oor die voorval om die ondersoekbeampte, sers. Nyameko Mnqayi, by 079 894 1278 of 021 933 9000 te bel.